Calp (amtlich Calw, vo de alde Calwer ausgsprocha; IPA: [kʰalb], deswäaga em folgenda Calb gschriba), isch a Graoßa Kreisšdadd em wirttabergischa Doel vom Schwarzwald. D´Gschiichd vo dor Šdadd gåd bis ens Middlaldor zrugg. Grinded wårda isch Calb em 11. Jåhrhondord vo de Gråfa vo Calb. D´Aewohner hend´s frihor mid Tuachwäaba, Färba ond Handla vo ire Tiachor zo-ma graoßa Wohlšdand bråchd, ond ir Šdadd isch dådurch a finanziell bedeidenda Šdadd em ehemaliga Großherzogtum Württemberg gwäa. Heid isch Calb d´Kraesšdadd vom gleichnamiga Landkraes. Zsema mid de zwåe Landkraes Freudenstadt ond Enzkreis, ond mid-m Šdaddkraes Pforzheim bilded-or d´Regio Nordschwarzwald. Zum Kraes Calb khaired 10 (moešd klaenore) Šdädd ond 15 Gmaendena. Dia båede graešde Šdädd em Kraes, Calb ond Nagold (älle zwoe om de 23.000 Aewohnor), weddeifered midenandor, wobei Calb kulturell ond Nagold wirtschaftlich d´Nãs vårna hådd.